LATVIJAS REPUBLIKAS UN VALONIJAS-BRISELES

SADARBĪBAS IETVARDOKUMENTS

**Briselē, 2021. gada ...**

# **SATURS**

# Saīsinājumi

# Preambula

I. Izglītība

II. Kultūra

III. Sadarbība zinātnes un tehnoloģiju jomā / inovācijas

IV. Vide, daba un enerģija / teritorijas plānošana

V. Eiropas integrācija un kultūru daudzveidība

VI. Sadarbības starp Latviju un Valoniju-Briseli vispārējie un finanšu noteikumi

VII. Nobeiguma noteikumi

**ATBILDĪGĀS IESTĀDES UN TO SAĪSINĀTIE NOSAUKUMI**

***AWEX***– Valonijas Eksporta un ārvalstu ieguldījumu aģentūra

***IEC*** – Eko-padomes institūts

***ESFAM*** – Frankofonijas Administrācijas un vadības augstskola (Sofijā)

***OIF*** – Starptautiskā Frankofonijas organizācija

***SPW***– Valonijas Civildienests

***UNESCO*** – Apvienoto Nāciju Organizācijas Izglītības, zinātnes un kultūras organizācija

***WBI***– Valonijas-Briseles Starptautisko sakaru aģentūra“Wallonie-Bruxelles International”

# **PREAMBULA**

Ietvardokuments sadarbībai (turpmāk tekstā - "Ietvardokuments") starp Latvijas Republiku (turpmāk tekstā -"Latvija"), no vienas puses, un Valonijas-Briseles Federāciju un Valoniju (turpmāk tekstā - "Valonija-Brisele"), no otras puses, tiek izveidots pēc abpusējas vienošanās starp Pusēm (turpmāk kopā sauktas – Puses, bet atsevišķi - Puse), saskaņā ar Latvijas Republikas valdības un Beļģijas Franču kopienas un Valonijas reģiona sadarbības līgumu (turpmāk tekstā - "Sadarbības līgums"), kas ir parakstīts Rīgā 2002. gada 12. jūlijā.

Ietvardokumenta mērķis ir noteikt sadarbības starp abām Pusēm īstenošanas kārtību un veidu, bez termiņa ierobežojuma, ja tā notiek, piemērojot iepriekšminēto Sadarbības līgumu vai atsaucoties uz to.

Abas Puses atzinīgi vērtē līdzšinējo kopīgo ieinteresētību un savstarpējo sadarbību starp dažādām abu Pušu institūcijām. Kā partneri Eiropas Savienībā kopš 2004. gada, Puses turpinās veicināt optimālu sinerģiju starp divpusēju sadarbību, kas ir minēta vai īstenota šā dokumenta ietvaros, un Eiropas Savienības programmu ietvaros. Puses arī apliecina vēlmi sadarboties un dalīties pieredzē.

Abas Puses centīsies veicināt daudzvalodību un kultūru daudzveidību. Tās atzinīgi vērtē to, ka sadarbībā ar Starptautisko Frankofonijas organizāciju, Franciju un Luksemburgas Lielhercogisti tiek turpināta partnerība, lai īstenotu daudzgadu plānu franču valodas veicināšanai Eiropas Savienībā, kas vērsta uz Latvijas amatpersonu un diplomātu pieredzes apmaiņu.

Abas Puses apņemas veicināt informētību par jautājumiem, kas ir saistīti ar *UNESCO* Konvencijas par kultūras izpausmju daudzveidības aizsardzību un veicināšanu parakstīšanu un pēc iespējas plašāku ratificēšanu.

Puses turpinās sadarbību cilvēktiesību aizsardzības un veicināšanas jomā, kuras pamatā ir personas cieņa un emancipācija, jo īpaši attiecībā uz sociālo aizsardzību un personu vienlīdzības atzīšanu, kā arī cīnoties pret jebkāda veida diskrimināciju, tostarp, pret diskrimināciju pēc etniskās piederības, rases, filozofiskiem vai reliģiskiem uzskatiem, seksuālās orientācijas, vecuma, veselības stāvokļa vai īpašajām vajadzībām, vai dzimuma. Puses īstenos savu darbību arī ilgtspējīgas vides attīstības perspektīvā.

Turklāt Puses atzīst, ka, ņemot vērā jaunos globalizācijas izaicinājumus, konkurētspējas klasteru izveide atbilst jaunai orientācijai uz pētniecībā balstīto politiku, koncentrējoties uz rezultātu sasniegšanu, un ir izvēlējušās savā sadarbībā dot priekšroku **pētniecībai, eksperimentālām izstrādēm un inovācijām**, un īpaši šādās kopīgo interešu jomās: **dabaszinātnēs, medicīnā, lauksaimniecībā un rūpniecībā, aeronautikā un kosmosā, mašīnbūvē, transportā un loģistikā, vides un klimata tehnoloģijās**.

**Ilgtspējīgas attīstības** joma (**vide**, teritorijas plānošana un pilsētplānošana) arī ir prioritāra sadarbības joma, jo īpaši, bet ne tikai, Eiropas Savienības standartu piemērošanas, energoefektivitātes un aprites ekonomikas (preču un pakalpojumu ražošana, ierobežojot izejmateriālu un neatjaunojamo enerģijas avotu izšķērdēšanu) ieviešanas, cīņas pret invazīvām sugām vai arī *Natura 2000* ietvaros.

Visbeidzot, abu Pušu dalība Eiropas Savienībā, kā arī atbalsts frankofonijai, pamato starpinstitucionālas sadarbības stiprināšanu **Eiropas integrācijas** un **kultūras daudzveidības** (kultūras un izglītības) jautājumos.

Puses tieši atbalstīs sadarbību un informācijas apmaiņu starp iestādēm, kas īsteno šajā Ietvardokumentā minēto. Ietvardokumenta īstenošanā būs tieši iesaistīta Latvijas Republikas vēstniecība Beļģijas Karalistē, Beļģijas Karalistes vēstniecība Stokholmā un Valonijas-Briseles vispārīgā delegācija Varšavā, ja vien ar laiku nemainīsies katras Puses pārstāvošās institūcijas.

**I. IZGLĪTĪBA**

## Vasaras stipendijas

## Pieejamā budžeta ietvaros Valonija-Brisele piedāvā Latvijai:

## Pamatojoties uz analīzi par to, kā ir izmantots iepriekšējo gadu piedāvājums, katru gadu: trīs (3) stipendijas (no kurām 2 – ULB (Briseles Brīvajā universitātē) un 1 – ULG (Lježas Universitātē), kas ir paredzētas studentiem, lai pilnveidotu franču valodas zināšanas (ULB), vai franču valodas kursos, kas ir paredzēti topošajiem franču valodas kā otrās svešvalodas skolotājiem/pasniedzējiem (ULG). Vienreiz gadā tiks piedāvāta viena (1) papildu stipendija Baltijas valstīm pēc akadēmisko un kultūras kontaktu koordinatora izvēles.

## Pamatojoties uz analīzi par to, kā ir izmantots iepriekšējo gadu piedāvājums, katru gadu: divas (2) stipendijas, lai nodrošinātu stažēšanos franču valodas prasmju starptautiskajās attiecībās pilnveidošanai, ko organizē Monsas Universitāte diplomātiem vai valsts pārvaldē nodarbinātajiem, kas strādā starptautisko attiecību jomā.

* 1. Katru gadu Latvijas Puse piedāvā Valonijai-Briselei stipendijas studentiem un mācībspēkiem dalībai starptautiskās vasaras skolās, ko organizē Latvijas augstākās izglītības iestādes.

## Franču valodas mācīšana un mācīšana franču valodā

## Abas Puses atbalstīs ekspertu nosūtīšanu uz Latviju, Latvijas franču valodas skolotāju un pasniedzēju profesionālās pilnveides nodrošināšanai. Ekspertu komandējumu skaits nepārsniegs divus (2) komandējumus gadā un katru reizi ilgs vienu (1) nedēļu..

## Abas Puses veicinās savu augstākās izglītības iestāžu līdzdalību un sadarbību Eiropas Savienības (turpmāk – ES) programmās un atbalstīs Latvijas augstākās izglītības iestādēs īstenotos “frankofonos studiju virzienus”.

## Valonija-Brisele divas (2) reizes gadā piedāvās Latvijai Viļņā bāzēta akadēmisko un kultūras kontaktu koordinatora (*Agent de Liaison Académique et culturelle, ALAC*) pakalpojumus, lai organizētu seminārus franču valodā kā svešvalodā un/vai Beļģijas franču literatūrā Latvijas Universitātē un/vai Latvijas Kultūras akadēmijā Rīgā.

**II. KULTŪRA**

1. **Valoda, literatūra un grāmata**
   1. Abas Puses veicinās iniciatīvas, kuru mērķis ir uzlabot zināšanas par savu valodu un literatūru.
   2. Abas Puses informēs viena otru par savām starptautiskajām izstādēm un grāmatu gadatirgiem, kā arī veicinās savu autoru līdzdalību šajos pasākumos.
   3. Abas Puses atbalstīs viena otras literatūras un zinātnisko darbu tulkošanu, publicēšanu un izplatīšanu.
   4. Latvijas Puse informē, ka literatūras platforma “Latvian Literature” katru gadu izsludina konkursu Latvijas literatūras tulkošanai un izdošanai ārvalstīs, izmantojot interneta vietni: www.latvianliterature.lv.
   5. Valonija-Brisele informē par iespēju uzņemt latviešu tulkotājus Eiropas literāro darbu tulkotāju koledžā Senefā, bet tas ir atkarīgs no koledžas gatavības un uzņemšanas nosacījumiem.
   6. Latvijas Puse piedāvā Valonijas-Briseles rakstniekus un tulkotājus uzņemt pie sevis uz četrām (4) nedēļām Ventspils Starptautiskajā rakstnieku un tulkotāju namā, sedzot daļu no viņu uzturēšanās izdevumiem. Rakstnieki un tulkotāji ir aicināti pieteikties, izmantojot interneta vietni: www.ventspilshouse.lv.

## 2. Mūzika, skatuves māksla un fotogrāfija

Abas Puses veicinās savu mūziķu, dejotāju, muzikālo grupu, komponistu un fotogrāfu piedalīšanos nozīmīgos mākslas pasākumos, kas tiek organizēti otrā valstī.

## 3. Izstādes

Abas Puses centīsies iespēju robežās rīkos izstādes otras Puses muzejos vai kultūras iestādēs. Abas Puses savlaicīgi starp atbildīgajām iestādēm paziņos viena otrai par savu nodomu iesniegt projektu šīs programmas ietvaros.

## 4. Kinomāksla

Abas Puses veicinās savu filmu demonstrēšanu un filmu veidotāju piedalīšanos otrā valstī organizētos festivālos.

## 5. Latvijas Okupācijas muzejs

Valonija-Brisele vajadzības gadījumā turpinās atbalstīt Latvijas Okupācijas muzeju un, ja nepieciešams, apsvērs iespēju finansiāli atbalstīt izstādes materiālu vai preses publikāciju tulkošanu franču valodā.

## 6. Kultūras mantojums un mākslas tradīcijas

Latvija ir ieinteresēta dalīties pieredzē ar Valoniju-Briseli *UNESCO* Pasaules mantojuma sarakstā iekļauto vēsturisko objektu pārvaldīšanas un attīstības jautājumos, kā arī kultūras mantojuma saglabāšanā un aizsardzībā.

**7. Radošās industrijas**

Abas Puses veicinās ekspertu, labās pieredzes un radošo profesionāļu apmaiņu radošo industriju jomā, īpaši dizaina un modes jomā. Abas Puses veicinās sadarbību starp attiecīgajām dizaina aģentūrām: Latvijas Dizaina centru un Valonijas un Briseles Dizaina modes centru..

**8. Ekspertu apmaiņa**

Abas Puses veicinās ekspertu apmaiņu visās kultūras nozarēs.**III. SADARBĪBA ZINĀTNES UN TEHNOLOĢIJU JOMĀ / INOVĀCIJAS**

**1.** Šādās kopīgo interešu jomās – **dabaszinātnes, medicīna (t.sk. biomedicīna, medicīnas tehnoloģijas, biofarmācija un biotehnologija), bioekonomika (jo īpaši, lauksaimniecība un rūpniecība), aeronautika un kosmoss, mašīnbūve, transports un loģistika, vides un klimata tehnoloģijas**, viedā enerģētika, viedie materiālie (t.sk. viedās tehnoloģijas un inženiersistēmas), informācijas un komunikāciju tehnoloģijas, abas Puses veicinās:

* kopīgus projektus pētniecības, inovāciju un tehnoloģiju attīstības jomā;
* ekspertu apmaiņu konkurētspējas klasteru un zinātnisko parku jomā un uzņēmumu veidošanu, pamatojoties uz akadēmiskajiem pētījumiem;
* informācijas un dokumentācijas apmaiņu zinātnes un tehnikas jomā;
* kopīgu profesionālo sanāksmju, semināru un darbnīcu rīkošanu ekspertiem un projektu vadītājiem;
* jebkuru cita veida sadarbību zinātnes un tehnoloģiju jomā, par ko Puses ir vienojušās.

Abas Puses veicinās sadarbību starp Latvijas institūcijām ar visaugstākajiem zinātnes un inovāciju rezultātiem, no vienas puses, un Valonijas zinātniskajiem parkiem, no otras puses.

**2.** Šajā nolūkā abas Puses katru gadu nodrošina līdz piecpadsmit (15) dienām ilgu komandējumu, galvenokārt par iepriekš minētajām tēmām, attiecīgi atbildīgajām iestādēm iepriekš par to vienojoties.

1. **Stipendijas, kas saistītas ar izcilības programmu “Excellence WBI.IN & WORLD”**
   1. Valonija-Brisele informē, ka pieaugošās mobilitātes un globalizācijas apstākļos WBI ir izstrādājusi izcilības stipendiju programmu, kas tiek piedāvāta globālā mērogā. Šīs stipendijas tiek piešķirtas, lai atbalstītu Valonijas izveidoto konkurētspējas klasteru (dabaszinātnes, lauksaimniecība un rūpniecība, aeronautika un kosmoss, mašīnbūve, transports un loģistika, vides tehnoloģijas) attīstību.

Šīs programmas mērķi ir:

* zināšanu un kompetenču apgūšana akadēmiskajā līmenī;
* akadēmisko un pētniecības prasmju apmaiņa;
* augstākās izglītības iestāžu savstarpējās sadarbības stiprināšana;
* doktorantu un pētnieku ar doktora grādu mobilitātes veicināšana, jo īpaši, lai paaugstinātu viņu valodas kompetences un prasmes.

Šīs programmas ietvaros WBIpiešķirs stipendijas pēcdoktorantūras studijām vai ārvalstu pētniekiem, kuri vēlas studēt pēcdoktorantūrā vai veikt pēcdoktorantūras pētījumus, viena gada vai īsākiem pētījumiem kādā no viņu augstākās izglītības vai zinātniskajām iestādēm, galvenokārt ar iepriekš minēto prioritāro pasākumu plānu saistītajās jomās un nozarēs.

Pieteikumus iesniedz paši kandidāti tieši WBI. Sīkāka informācija ir pieejama interneta vietnē: [www.wbi.be/inwbi](http://www.wbi.be/inwbi). Šo informāciju elektroniskā veidā var sniegt angļu valodā.

* 1. Latvijas Puse katru gadu piedāvās stipendijas desmit (10) mēnešus ilgām studijām bakalaura un maģistra programmās un vienpadsmit (11) mēnešu ilgām studijām doktorantūras programmās Latvijas augstākās izglītības iestādēs un piecus (5) mēnešus ilgam pētnieciskajam darbam Latvijas augstākās izglītības iestādēs un zinātniskajās institūcijās.

# **IV. VIDE, DABA UN ENERĢIJA / TERITORIJAS PLĀNOŠANA**

**1.** Abas Puses atzinīgi vērtē sadarbību, ko tās īstenojušas saskaņā ar Sadarbības programmu 2014.-2016. gadiem vides jomā, un īpaši, apspriežot jautājumus saistībā ar *Natura 2000*, kā arī tēmas par atkritumu veidošanās profilaksi, to apsaimniekošanu un pārstrādi.

Lai turpinātu šo veiksmīgo sadarbību, abas Puses vienojas, ka reizi trīs (3) gados abu Pušu attiecīgās iestādes (Latvijas Vides aizsardzības un reģionālās attīstības ministrija un Valonijas Publiskā dienesta Lauksaimniecības, dabas resursu un vides operacionālā ģenerāldirekcija (DGO3) un Eko-padomes institūts) izsludinās konkursu, lai noteiktu kopīgo interešu tēmas un izvēlētos sadarbības projektus, kurus šajā kontekstā var atbalstīt nākamo trīs (3) gadu laikā.

Informēšana par šī konkursa rezultātiem un projektu atlase notiks starp atbildīgajām iestādēm.

**2.** Latvija iesniedz indikatīvu sarakstu ar dažām tēmām, kurās tā varētu vēlēties apmainīties ar pieredzi un organizēt apmeklējumus uz vietas:

* enerģētika un jo īpaši energoefektivitātes joma;
* Eiropas teritoriālās sadarbības programmu īstenošana;
* teritorijas attīstības plānošana (jo īpaši pilsētu un ar tām saistīto funkcionālo teritoriju attīstības plānošana un degradēto teritoriju atjaunošana pilsētās un kvalitatīvu ēku kultūras (Baukultur) mantojuma saglabāšana);
* cīņa pret invazīvām sugām.

**V. EIROPAS INTEGRĀCIJA UN KULTŪRU DAUDZVEIDĪBA**

## 1. Eiropas Franču valodas centrs

Saskaņā ar nolīgumu ar Eiropas Franču valodas centru (kas tika izveidots Briselē sadarbībā ar Franču aliansi) un daudzgadu franču valodas veicināšanas plānu Eiropas institūcijās, WBIatbalstīs franču valodas kursus Latvijas diplomātiem, ierēdņiem un žurnālistiem, kuri atrodas Briselē.

## 2. Frankofonijas Administrācijas un vadības augstskola (ESFAM) Sofijā

Frankofonijas Administrācijas un vadības augstskolas (ESFAM) Sofijā īstenoto maģistra studiju programmu “Uzņēmējdarbības vadība un administrēšana” un “Eiropas lietu vadība” ietvaros Valonija-Brisele dod iespēju studentiem no jebkuras valsts, ar kuru Valonija un Valonijas-Briseles Federācija uztur attiecības, savas studiju programmas ietvaros:

* stažēties kādā no Valonijas uzņēmumiem (gadā tiek uzņemti seši (6) stažieri, katra stāža ilgums nepārsniedz četrus (4) mēnešus). Topošajiem uzņēmumu vadītājiem būs iespēja pilnveidot franču valodas zināšanas un dalīties pieredzē. Stažierus iepriekš atlasa ESFAM un tad Valonijas Eksporta un ārvalstu ieguldījumu aģentūra *(*AWEX*)* un WBI;
* stažēties Valonijas-Briseles pārvaldes iestādēs (tiek uzņemti astoņi (8) stažieri, kuru stāža ilgums nepārsniedz divus (2) mēnešus) studentiem no jebkuras valsts, pamatojoties uz ESFAM veiktās atlases rezultātiem un reālajām iespējām Valonijas un Valonijas-Briseles Federācijas pārvaldes iestādēs.

Valonija-Brisele atbalsta divdesmit piecu (25) studentu, īpaši no Centrāleiropas un Austrumeiropas valstīm, ar kurām Valonijai un/vai Valonijas-Briseles Federācijai ir sadarbības attiecības, uzņemšanu apmācības kursam kādā no ESFAM struktūrām.

## 3. Frankofonijas svētki un Eiropas filmu festivāli

WBI turpinās piedalīties ikgadējos Frankofonijas svētkos, tostarp demonstrējot filmas un organizējot citus pasākumus, kā arī piedalīsies Eiropas Savienības organizētajos filmu festivālos.

# **VI. SADARBĪBAS STARP LATVIJU UN VALONIJU-BRISELI**

# **VISPĀRĒJIE UN FINANŠU NOTEIKUMI**

1. Izņemot īpašos gadījumos, ko noteikušas atbildīgās iestādes, projektu sagatavošanai un personu apmaiņas nolīgumu noslēgšanai piemēro šādus nosacījumus:
   1. Ceļa izmaksas uz galamērķi un no tā sedz sūtītājpuse. Uzturēšanās un izmitināšanas izmaksas sedz uzņēmējpuse.
   2. Vismaz divus (2) mēnešus pirms brauciena sūtītājpuse ar savas vēstniecības starpniecību paziņos uzņēmējpusei šādu informāciju:
   * eksperta vārdu un amatu, kā arī kandidāta dzīves gājuma apraksts;
   * informāciju par valodu prasmēm;
   * biroja adresi, e-pasta adresi, tālruņa un faksa numurus;
   * precīzus un detalizētus brauciena mērķus.
   1. Vismaz vienu (1) mēnesi pirms brauciena uzņēmējpuse paziņos savu galīgo piekrišanu sūtītājpusei.
   2. Ne vēlāk kā desmit (10) dienas pirms izbraukšanas sūtītājpuse informēs uzņēmējpusi par nosūtītā eksperta vai delegācijas ierašanās datumu un transportlīdzekļiem.

## *WBI* segtie uzturēšanās izdevumi (īstermiņa – maksimāli 14 dienas) Valonijā-Briselē

## Ja uzņemšanu organizē WBI, tā sedz šādus izdevumus:

* izmitināšana un brokastis;
* fiksētā dienas nauda 25,00 *euro* dienā;
* vietējā transporta izdevumi, kas ir nepieciešami programmas ietvaros un tulkošanas izdevumi (ja nepieciešams).

2.2. Ja uzņemšanu organizē trešā puse, tā sedz šādus izdevumus:

* fiksētā dienas nauda 80,00 *euro* dienā.

## 3. Uzturēšanās izdevumi (īstermiņa - maksimāli 14 dienas) Latvijā, ko sedz uzņēmējpuse:

* izmitināšanas izdevumi (viesnīcā);
* uzturēšanās izdevumi (saskaņā ar spēkā esošajiem normatīvajiem aktiem un pieejamajiem finanšu līdzekļiem).

## 4. Īpašais atbildīgo iestāžu braucienu un uzņemšanas gadījums tiks regulēts īpašā veidā.

## 5. Sadarbības stažēšanās jomā īpašie noteikumi

## 5.1. Stažēšanās Valonijas-Briseles valsts pārvaldes iestādēs, pamatojoties uz WBI attiecībām ar ESFAM

## 5.1.1. Aprīļa sākumā ESFAMiesniedz kandidātu pieteikumus WBI, izmantojot *ad hoc* veidlapu.

5.1.2. *WBI* finanšu pienākumi:

* + fiksētā ikmēneša atlīdzība 800,00 *euro* apmērā, kas sedz uzturēšanās izdevumus (ēdināšana u. c.);
  + vietējā transporta izdevumi, nepārsniedzot 80,00 *euro* mēnesī (izmaksā, pamatojoties uz apliecinošiem dokumentiem);
  + izmitināšanas izdevumi, nepārsniedzot 450, 00 *euro* mēnesī (izmaksā, pamatojoties uz apliecinošiem dokumentiem). Ja stažēšanās periodā ir pieejamas WBI naktsmītnes, tās var piedāvāt atlīdzības vietā.

**5.2. Stažēšanās Valonijas uzņēmumos, pamatojoties uz WBI/ESFAM attiecībām**

5.2.1.Informāciju par AWEX un ESFAM iepriekš atlasītajiem kandidātiem iesniedz WBI*.*

5.2.2. WBI finanšu pienākumi:

* fiksētā ikmēneša atlīdzība 750,00 *euro* apmērā, kas sedz uzturēšanās izdevumus (ēdināšana u. c.);
* transporta izdevumi, nepārsniedzot 80,00 *euro* mēnesī (izmaksā, pamatojoties uz apliecinošiem dokumentiem);
* izmitināšanas izdevumi, nepārsniedzot 570,00 *euro* mēnesī (izmaksā, pamatojoties uz apliecinošiem dokumentiem);
* vienreizējā iekārtošanās atlīdzība 74,00 *euro* apmērā (izmaksā, pamatojoties uz apliecinošiem dokumentiem).

## 6. *WBI* piedāvātās vasaras stipendijas

WBI sedz stipendiātu uzturēšanās izdevumus Beļģijā saskaņā ar I nodaļas 2. punktu (augstākā izglītība). Katru gadu līdz 1. martam WBI nosūta Latvijai (ar Ārlietu ministrijas vai Latvijas Republikas vēstniecības Beļģijas Karalistē starpniecību) detalizētu informāciju par piedāvātajām stipendijām.

6.1. Atlases procedūra

Uzņēmējpuses pieprasītos kandidātu pieteikumus ar īsu kandidātu aprakstu prioritārā kārtībā ir jāiesniedz WBI vēlākais līdz 30. aprīlim. *ALAC* atbild par kandidātu atlasi papildu stipendijai. Galīgais lēmums par stipendiju piešķiršanu ir jāpieņem vienu (1) mēnesi pirms attiecīgo studiju sākuma.

6.2. Finanšu nosacījumi, kas atjaunināmi katru gadu

* reģistrācijas maksas atlīdzība (*ULB*: … *euro*; *ULG*: 620,00 *euro*; *UMons*: 650,00 *euro*);
* izmitināšanas izdevumi (*ULB*: … *euro*; *ULG*: 525,00 *euro*; *UMH*: 300,00 *euro*);
* uzturēšanās izdevumi (*ULB*: … *euro*; *ULG*: 330,00 *euro*; *UMH*: 474,00 *euro*).

## 7. WBI piedāvātās izcilības stipendijas (attiecas uz III nodaļas 3. punktu)

Pēc atlasesWBI sedz stipendiātu uzturēšanās izdevumus; šis atbalsts sastāv no ikmēneša maksājuma, kura apmērs ir 2,120,00 *euro*, un ceļa izdevumu kompensācijas uzturēšanās laikā.

## Īpaši sadarbības nosacījumi attiecībā uz Latvijas piedāvātajām stipendijām studijām un pētniecības darbu veikšanai

## Atlases procedūra:

## Latvija piedāvā stipendijas studijām un pētnieciskajam darbam Latvijas augstākās izglītības iestādes vai zinātniskajās institūcijās. Kandidātiem, kas piesakās pētniecības stipendijai, jābūt augstākās izglītības diplomiem.

## Stipendiju kandidāti katru gadu līdz 1. aprīlim piesakās stipendijai, aizpildot pieteikuma veidlapu tiešsaistes pieteikumu iesniegšanas sistēmā un pievienojot tai prasītos dokumentus. Pieteikšanās tiešsaistes sistēmā un iesniedzamo dokumentu saraksts ir pieejams Izglītības un zinātnes ministrijas interneta vietnē [www.izm.gov.lv](http://www.izm.gov.lv) un Valsts izglītības un attīstības aģentūras interneta vietnē <http://viaa.gov.lv/eng/scholarships_gov/latvian_scholarships/>.

## Latvijas puses vērtēšanas komisija pieņem galīgo lēmumu par stipendiju piešķiršanu.

## Stipendiātiem vismaz četras (4) nedēļas iepriekš ir jāsazinās ar Latvijas uzņemošo augstākās izglītības iestādi vai zinātnisko institūciju, informējot par savu ierašanos.

**Uzturēšanās datumus, kas ir noteikti kopā ar uzņēmējpuses augstākās izglītības iestādēm vai zinātniskajām institūcijām, var mainīt akadēmiskā gada ietvaros, nepalielinot saskaņoto stipendijas periodu, ja stipendiāts par datumu maiņu iepriekš ir vienojies ar uzņēmējpusi**.

8.2. Finanšu nosacījumi

Latvija nodrošina:

* + ikmēneša stipendiju studijām bakalaura, maģistra vai doktora studiju programmā;
  + stipendijas pētniecībai.

Stipendijas apjoms tiek noteikts saskaņā ar Latvijas normatīvajiem aktiem, un informācija par stipendiju apjomu katru gadu tiek publicēta Izglītības un zinātnes ministrijas mājaslapā, kā arī VIAA mājaslapā.

WBInodrošina:

* ceļa izdevumus starptautiskam braucienam turp un atpakaļ no vienas valsts galvaspilsētas uz otru.

**9. Īpaši sadarbības nosacījumi attiecībā uz Latvijas piedāvātajām stipendijām starptautiskām vasaras skolām**

Informāciju par iespējām pieteikties stipendijai dalībai Latvijas augstākās izglītības iestāžu rīkotajās starptautiskajās vasaras skolās, kā arī par pieteikšanās un kandidāta dokumentu iesniegšanas termiņiem katru gadu publicē Izglītības un zinātnes ministrijas mājaslapā www.izm.gov.lv, kā arī VIAA mājaslapā http://viaa.gov.lv/eng/scholarships\_gov/latvian\_scholarships/).

Ja Valonija-Brisele vēlas nominēt kandidātus stipendijai, tā nosūta nominācijas vēstuli VIAA. Galīgo lēmumu par stipendijas piešķiršanu pieņem VIAA izveidotā vērtēšanas komisija. VIAA informē nominācijas vēstules sūtītāju par komisijas pieņemto lēmumu.

Stipendiju dalībai starptautiskajā vasaras skolā saskaņā ar tās programmu sedz Latvijas puse. Ceļa izdevumus sedz WBI.

## 10. Projektu iesniegšanas kārtība

Pirms projekta īstenošanas sākšanas abas Puses vienojas:

* par tiešo projekta mērķi;
* par sasniedzamajiem rezultātiem un izmantotajām metodēm to sasniegšanai;
* par grafiku un projekta īstenošanas plānu;
* par katras Puses ieguldījumu projektā.

Projekta īstenotāju parakstītais līgums ir jānosūta abu Pušu koordinējošām institūcijām, kas ir atbildīgas par sadarbības nolīguma īstenošanu; Latvijā: Latvijas Republikas Ārlietu ministrijai; Valonijā-Briselē: WBIDivpusējās sadarbības departamentam.

Projekta noslēgumā partneri sagatavo projekta īstenošanas ziņojumu un nosūta to Latvijas Republikas Ārlietu ministrijai un WBI.

Katram projektam katra Puse var izraudzīties pilnvaroto koordinējošo iestādi, kas nodrošinās informācijas apmaiņu par projektu ar otras Puses koordinējošo institūciju, kā arī ar Latvijas Republikas Ārlietu ministriju un WBI. Projekta koordinējošā institūcija nosūtīs Latvijas Republikas Ārlietu ministrijai un WBI projekta novērtējumu, ziņojumu vai jebkuru citu noderīgu dokumentu par projektu.

## 11. Izstādes

Transporta, apdrošināšanas, montāžas un demontāžas kārtību nosaka līgumi, kurus ir parakstījušas par izstāžu organizēšanu atbildīgās kultūras iestādes.

**VII. NOBEIGUMA NOTEIKUMI**

Ietvardokuments stājas spēkā pēc tā parakstīšanas un tiek noslēgts uz nenoteiktu laiku.

Ietvardokuments ir spēkā tikmēr, kamēr ir spēkā 2002. gadā parakstītais Sadarbības līgums, vai līdz brīdim, kad viena Puse pa diplomātiskiem kanāliem rakstiski un sešus (6) mēnešus iepriekš paziņo otrai Pusei par nodomu izbeigt ietvardokumenta darbību.

Šādā gadījumā projektu vai citu vienošanos īstenošana, kas uzsākta saskaņā ar ietvardokumentu, bet vēl nav pabeigta, turpinās līdz to pabeigšanai.

Ietvardokumentu var grozīt vai papildināt jebkurā laikā, abām Pusēm par to rakstiski vienojoties.

Ja abas Puses to vēlas, tās izveido komiteju, kurā darbojas tikai sadarbībā iesaistītie dalībnieki un partneri, lai īpašās sanāksmēs veiktu uzraudzību un novērtēšanu konkrētiem projektiem, kas izriet no šā ietvardokumenta.

Parakstīts Briselē 2021. gada \_\_\_\_\_\_\_\_\_\_\_\_\_, divos oriģinālos eksemplāros latviešu un franču valodā, abiem tekstiem ir vienāds spēks.

Latvijas Republikas vārdā Valonijas-Briseles vārdā

|  |  |
| --- | --- |
| Andris RAZĀNS  Latvijas ārkārtējais un pilnvarotais vēstnieks Beļģijas Karalistē | Paskāle DELKOMINETE Valonijas-Briseles Starptautisko sakaru aģentūras ģenerālā administratore |